CELEX: 32014D0008(01)
Language: et
Date: 2014-02-20 00:00:00
Title: 2014/303/EL: Euroopa Keskpanga otsus, 20. veebruar 2014 , rahastamise keelu ja valitsemissektori hoiuste tasustamise kohta riikide keskpankades (EKP/2014/8)

28.5.2014   
               
               
                  ET
               
               
                  Euroopa Liidu Teataja
               
               
                  L 159/54
               
            EUROOPA KESKPANGA OTSUS,
      20. veebruar 2014,
      rahastamise keelu ja valitsemissektori hoiuste tasustamise kohta riikide keskpankades
      
         (EKP/2014/8)
      
      
         (2014/303/EL)
      
      EUROOPA KESKPANGA NÕUKOGU,
      võttes arvesse Euroopa Liidu toimimise lepingut, eelkõige selle artikli 132 lõike 1 teist taanet,
      võttes arvesse Euroopa Keskpankade Süsteemi ja Euroopa Keskpanga põhikirja, eelkõige selle artikli 34.1 teist taanet,
      ning arvestades järgmist:
      
                  (1)
               
               
                  Euroopa Liidu toimimise lepingu artikli 271 punkti d ja Euroopa Keskpankade Süsteemi ja Euroopa Keskpanga põhikirja artikli 35.6 kohaselt koosmõjus nõukogu määruse (EÜ) nr 3603/93 (1) põhjendusega 9 on EKP nõukogul pädevus hinnata, kas riikide keskpangad (RKPd) järgivad oma aluslepingutest tulenevaid kohustusi. Selleks jälgib EKP nõukogu, kas RKPd järgivad Euroopa Liidu toimimise lepingu artiklis 123 sätestatud rahastamiskeeldu. Käesoleva otsuse eesmärk on selgitada kriteeriume, mida Euroopa Keskpank (EKP) kohaldab valitsuse ja ametiasutuste poolt keskpankades hoitavate hoiuste tasustamise suhtes seoses aluslepingu rahastamiskeeluga, võttes arvesse eespool osutatud EKP nõukogu jälgimisülesannet.
               
            
                  (2)
               
               
                  Euroopa Liidu toimimise lepingu artiklis 123 sätestatud rahastamiskeelu järgimise jälgimisel võtab EKP arvesse valitsemissektori hoiuste tasustamist, mis ei tohiks ületada vastaval rahaturu määral põhinevat tasustamist. Käesoleva otsusega täpsustatakse rahaturumäärasid, mis peaksid olema valitsemissektori hoiuste tasustamise piirmääraks, ja seda võetakse arvesse aluslepingu järgimise jälgimisel alates 1. detsembrist 2014,
               
            ON VASTU VÕTNUD KÄESOLEVA OTSUSE:
      Artikkel 1
      Mõisted
      Käesolevas otsuses kasutatakse järgmisi mõisteid:
      
         
            a)
            
            „valitsus” (government) —
          aluslepingu artiklis 123 osutatud avaliku võimu asutused, mida tuleb tõlgendada koosmõjus määrusega (EÜ) nr 3603/93, v.a avaliku sektori krediidiasutused, mida RKPde reservide seisukohast koheldakse RKPdes ja EKPs samaväärselt erasektori krediidiasutustega;
      
         
            b)
            
            „valitsemissektori hoiused” (government deposits) —
          üleöö- ja tähtajalised hoiused, mida RKPd võtavad vastu mis tahes valitsuselt;
      
         
            c)
            
            „tagamata üleööturu intress” (unsecured overnight market rate) —
          i) EONIA intressimäär (euro overnight index average) üleöö eurohoiuste osas; ii) sellega võrreldav intressimäär muus vääringus üleööhoiuste osas;
      
         
            d)
            
            „tagatud turu intressimäär” (secured market rate) —
          i) EUREPO intressimäär (euro repo market offered rate) tähtajaliste eurohoiuste osas, võrreldavate tähtaegadega, kui on; ii) sellega võrreldav intressimäär muus vääringus tähtajaliste hoiuste osas.
      Artikkel 2
      Valitsemissektori hoiuste tasustamine ja keskpankades rahastamise keelu järgimine
      1.   Keskpankades rahastamise keelu järgimise jälgimisel kohaldavad RKPd valitsussektori hoiuste tasustamisele järgmisi piirmäärasid:
      
                  a)
               
               
                  üleööhoiuste osas tagamata üleööturu intress;
               
            
                  b)
               
               
                  tähtajaliste hoiuste osas tagatud turu intressimäär; kui see puudub, siis tagamata üleööturu intress.
               
            2.   Lõikes 1 osutatud piirmäärade järgimist hinnatakse üksikjuhtude konkreetsete asjaolude põhjal.
      Artikkel 3
      Jõustumine
      1.   EKP kohaldab käesoleva otsuse sätteid alates 1. detsembrist 2014.
      2.   Käesolev otsus jõustub 22. veebruaril 2014.
      
         Frankfurt Maini ääres, 20. veebruar 2014
         
            
               EKP president
            
            Mario DRAGHI
         
      
      
         (1)  Nõukogu 13. detsembri 1993. aasta määrus (EÜ) nr 3603/93 asutamislepingu artiklis 104 ja artikli 104b lõikes 1 nimetatud keeldude kohaldamiseks vajalike määratluste täpsustamise kohta (EÜT L 332, 31.12.1993, lk 1).